Wo mir uf Havelock si acho, si mir grad  die erschte gsi, wo vom Schiff hei choenne. So hei mir ues choenne registriere u hei dr Boess zum Beach #7 (Radhan Nagar) choenne naeh (het sensationelli 6 Rupies gkoschtet - das si oeppe zwaenzg Raeppli). Dert si mir grad bim Sunneuntergang acho u aus erschts grad a Beach fuere. I ha grad no schnaeu es Bedli gno. Naehr hei mir ues e Uebernachtigsmoeglechkeit gsuecht u e grosse Boum wo uebere Strand gluegt het gfunde. Dert hei mir uesi Moskito-Netz i Boum ghaengt u am Bode (ufere Matte im Sand) oder i de  Haengematte pfuset.    Am naechschte Tag hei mir ues de es bessers Nachtlager gsuecht und e guete Boum am einte Aendi vom Strand gfunde. Dr Boum het drue starchi Aescht, wo relativ horizontal uebere Strand luege. Dert drinne hei mir uesi 8 Haengemattene mit Moskito-Netz installiert. Mir hei ds indische Motto, nid meh aus oeppis fuer ei Tag vorznaeh au grad ueberno. Sowieso ischs schwierig, we me bis zu drue Stund im Strandbeizli uf ds Aesse wartet. Das chunnt drvo, we e Achtergruppe im ne Beitzli  Znacht isst, wo's grad genau eis Fuerli fuer ei Pfanne het. Das isch bi de zum Teil doch hungrige Buech nid so uf Verstaendnis troffe.      Am Abe si mir de aube relativ lang am Beach ghocket u hei viu interessanti Diskussione ueber d'Religione, dr Laebensstiu, d'Umwaeut, d'Wirtschaft, d'Politik u no viu meh gha. We de ziemli spaet dr Mond ou  isch untergange, het das e klasse Staernehimu frei gaeh.      Abem zwoeite Tag im noeie Camp hei mir de scho e Kokosnuss-Lieferant gha. E Schueler usem Dorf wo z Fuess nume grad e Minute entfernt isch gsi. Mir hei us de Kokosnuss-Schale fasch aui e Baecher gmacht. I ha  mir ei Kokosnus e so ufgschlage, das ig dr ober Teil aus Dechu ha choenne bhaute. Das ganze hani ine Schnurkonstruktion knuepplet, wo ig itze cha ufhaenke. Suesch verbringe mir d'Tage mit Schnorchle u Bodysurfe im glasklare Wasser.      Ueses Camp isch grad naebe em ne no lebaendige Koraueriff mit supperviu schoene farbige Fische. I entdecke jede Tag settigi, wo ig no nid ha gseh. Maengisch choe me si grad i ganze Schwaerm drhaer. Einisch isch de no e ganz Grosse vorem Riff duere zoge (oeppe ei Meter laeng, ueber e haube hoech u ca. 40 cm breit). Ds Schnorchle isch am Morge frueh am beschte, woeu d'Sicht denn nid vom ufgwueute Sand vertrueebt wird.      Am Morge chunnt ou jewile e Elefant verbi, wo vo zwoei Inder ine Waud gfuehrt wird, wo er dr ganz Tag am Aesse isch. Am erschte Morge hani oeppe chli bloed gluegt, wo dr Elephant uebere Beach z'loufe isch cho. Er ghoert zum ne Touriresort, wird aber auem Aschin nah nid so viu brucht u het gloub es guets Laebe.      Aus i auem es super Laebe mit ere super Gruppe. D Luft isch so zwuesch 35 u 40 Grad duere Tag u chueut ir Nacht bis oeppe uf 20 bis 25 Grad abe. Ds Wasser isch "Glunggewarm" u glasklar. MIr hei ou scho verschiedeni Hustier: oeppe 4 Huend, tusig Helmet Crabs u dummerwis bsueche ues ou d Mugge ud Sandfloeh. Mi muess de am Abe laengi Chleider alegge, das me nid au zu arg Verstoche isch. Aber  das nimmt me doch i chouf, we me a som ne schoene Ort cha si.      Einisch hei d Ela, dr Philipp u ig de ids Doerfli woeue u si ahnigslos loszoge. Wo mir bi de chline Restaurants (oeppe e Fuessmarsch vo 20 Minute) si acho, het d'Ela de gmerkt, das a daem Tag ds Holy-Festival isch. Sie het mir nume no choenne saege, das  ig doch die tuere Chleider soeu abzieh u aues wo irgendwie duer Farb choennti beschaediget waerde, guet ds versorge. Mir hei de probiert e Boess z uebercho, si aber waehrend dere Zyt vo viune Inder mit farbigem Puder uebergosse worde. Das het de e ziemli farbigi Aglaegeheit gaeh. I Boess si mir nid inecho, dae isch eifach drvo gfahre. Dum gloffe, so si mir de haut unverrichteter Dinge wieder zruegg.      A eim Tag hei mir no e Usflug a Elephant-Beach gmacht wo me no viu besser cha Schnorchle. A daem Tag bini grad drue mau gange u ha unteranderem e Tintefisch gseh, wo nume grad e Meter vo mir guet tarnt zwuesche de Koraue isch ghocket. I hane nume gseh, woeu er sich churz bewegt het. Es anders mau si mir a Beach #5 ga aesse. Es isch super fein gsi. Oeppe am zwoeufi hei mir de zruegg woeue, aber niemer me  gfunde wo ues wuerdi zruegg fahre. Eine haets gha. Dae het aber pro Nase 500 Rupies woeue. Soefu zausch fuer die 12 km nid mau ir Schwiz wenn de ir Nacht es Taxi nimsch! I ha de i dere Beitz wo mir gaesse hei ufem ne Bank gschlafe, waehrend die meischte andere hei duere gmacht. Am Morge hei mir de fuer 10 Rupies pro Nase es Taxi fuer zruegg gno.      Dr Philipp, d Sabrina u dr Timo hei ues scho fruecher verlah, woeu si mau uf e anderi Insle hei woeue. Fuer ues isch de d Rueckfahrt zmindscht so haub Planmaessig gange. Einzig, dass a daem Tag (niemer weiss warum) d Zaehnifaehri nid gfahre isch u mir de no vier Stund im Jetty hei ztotgschlage. Mir hei aui uesi Hangemattene uspackt u im Doerfli zwuesche es paar Boeum u Glaender ghaenkt. Dert hani em ne gwundrige chline Giu (Bueb) e Zeichnig gmacht, woeu er immer so uf mini Zeichnige im Tagebuech het  gschielet. Er isch de vou Stouz zu sire Familie zruegg die ga praesentiere.    Zruegg uf dr Houptinsle si mir de aui zruegg id Central Lodge, wo ig im ne Dorm uf ere Pritsche no e Uebernachtigsmoeglechkeit ha becho. I ha mi a daem Abe vo de Andere verabschiedet, woeu die am naechschte Morge relativ fruech uf d'Faehri in Richtig Little Andaman hei wouae. Fuer mi het de am naechschte Morge (am 10 Maerz) ds Surfcamp agfange. I bi raecht gspannt gsi, wie das ech wird.